พระราชกฤษฎีกาพระราชกฤษฎีกาว่าด้วยปริญญาในสาขาวิชาอักษรย่อสำหรับสาขาวิชาครุยวิทยฐานะและเข็มวิทยฐานะของมหาวิทยาลัยรามคำแหงพ.ศ. ๒๕๑๗ ภูมิพลอดุลยเดช ป.ร.ให้ไว้ ณ วันที่ ๑๑กันยายน พ.ศ. ๒๕๑๗เป็นปีที่ ๒๙ในรัชกาลปัจจุบันพระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่าโดยที่เป็นการสมควรกำหนดปริญญาในสาขาวิชา อักษรย่อสำหรับสาขาวิชา ครุยวิทยฐานะและเข็มวิทยฐานะ ของมหาวิทยาลัยรามคำแหงอาศัยอำนาจตามความในมาตรา ๑๖แห่งธรรมนูญการปกครองราชอาณาจักร พุทธศักราช ๒๕๑๕ กับมาตรา ๔๒ และมาตรา ๔๖แห่งพระราชบัญญัติมหาวิทยาลัยรามคำแหง พ.ศ. ๒๕๑๔ จึงทรงพระกรุณาโปรดเกล้าฯให้ตราพระราชกฤษฎีกาขึ้นไว้ ดังต่อไปนี้มาตรา ๑พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชาอักษรย่อสำหรับสาขาวิชา ครุยวิทยฐานะและเข็มวิทยฐานะ ของมหาวิทยาลัยรามคำแหงพ.ศ.๒๕๑๗มาตรา ๒[๑]พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปมาตรา ๓ให้กำหนดปริญญาในสาขาวิชา และอักษรย่อสำหรับสาขาวิชาของมหาวิทยาลัยรามคำแหงดังนี้(๑) สาขาวิชานิติศาสตร์ มีปริญญาสามชั้น คือ(ก) เอก เรียกว่า นิติศาสตรดุษฎีบัณฑิต ใช้อักษรย่อว่า น.ด.(ข) โท เรียกว่า นิติศาสตรมหาบัณฑิต ใช้อักษรย่อว่า น.ม.(ค) ตรี เรียกว่า นิติศาสตรบัณฑิต ใช้อักษรย่อว่า น.บ.(๒) สาขาวิชาเศรษฐศาสตร์ มีปริญญาสามชั้น คือ(ก) เอก เรียกว่า ปรัชญาดุษฎีบัณฑิต ใช้อักษรย่อว่า ปร.ด.(ข) โท เรียกว่า เศรษฐศาสตรมหาบัณฑิต ใช้อักษรย่อว่า ศ.ม.(ค) ตรี เรียกว่า เศรษฐศาสตรบัณฑิต ใช้อักษรย่อว่า ศ.บ.(๓) สาขาวิชาการบัญชี สาขาวิชาการเงินและการธนาคารสาขาวิชาการตลาด และสาขาวิชาการบริหารทั่วไป มีปริญญาสามชั้น คือ(ก) เอก เรียกว่า ปรัชญาดุษฎีบัณฑิต ใช้อักษรย่อว่า ปร.ด.(ข) โท เรียกว่า บริหารธุรกิจมหาบัณฑิต ใช้อักษรย่อว่า บธ.ม.ระบุชื่อสาขาวิชาในวงเล็บต่อท้าย(ค) ตรี เรียกว่า บริหารธุรกิจบัณฑิต ใช้อักษรย่อว่า บธ.บ.ระบุชื่อสาขาวิชาในวงเล็บต่อท้าย(๔) สาขาวิชาประวัติศาสตร์ สาขาวิชาภาษาไทยสาขาวิชาภาษาต่างประเทศ แต่ละสาขาวิชา สาขาวิชาบรรณารักษศาสตร์ สาขาวิชารัฐศาสตร์และสาขาวิชาศึกษาศาสตร์ ที่ศึกษากระบวนวิชาการสอนวิชาภาษาไทย วิชาภาษาต่างประเทศวิชาประวัติศาสตร์ หรือวิชาสังคมศึกษา เป็นวิชาเอก มีปริญญาสามชั้น คือ(ก) เอก เรียกว่า ปรัชญาดุษฎีบัณฑิต ใช้อักษรย่อว่า ปร.ด.(ข) โท เรียกว่า ศิลปศาสตรมหาบัณฑิต ใช้อักษรย่อว่า ศศ.ม.ระบุชื่อสาขาวิชา ในวงเล็บต่อท้าย(ค) ตรี เรียกว่า ศิลปศาสตรบัณฑิต ใช้อักษรย่อว่า ศศ.บ.ระบุชื่อสาขาวิชาในวงเล็บต่อท้าย(๕) สาขาวิชาจิตวิทยา สาขาวิชาภูมิศาสตร์สาขาวิชาสังคมวิทยาและมนุษยวิทยาสาขาวิชาเคมี สาขาวิชาฟิสิกส์ สาขาวิชาชีววิทยาสาขาวิชาคณิตศาสตร์ สาขาวิชาธรณีวิทยา สาขาวิชาสถิติศาสตร์ สาขาวิชาอุตุนิยมวิทยาและสาขาวิชาศึกษาศาสตร์ที่ศึกษากระบวนวิชาการสอนวิชาคณิตศาสตร์และวิทยาศาสตร์วิชาคณิตศาสตร์ หรือวิชาภูมิศาสตร์ เป็นวิชาเอก มีปริญญาสามชั้น คือ(ก) เอก เรียกว่า ปรัชญาดุษฎีบัณฑิต ใช้อักษรย่อว่า ปร.ด.(ข) โท เรียกว่า วิทยาศาสตรมหาบัณฑิต ใช้อักษรย่อว่า วท.ม.ระบุชื่อสาขาวิชาในวงเล็บต่อท้าย(ค) ตรี เรียกว่า วิทยาศาสตรบัณฑิต ใช้อักษรย่อว่า วท.บระบุชื่อสาขาวิชาในวงเล็บต่อท้ายมาตรา ๔ครุยวิทยฐานะของมหาวิทยาลัยรามคำแหง มีสามชั้น คือ(๑) ดุษฎีบัณฑิต ทำด้วยผ้าหรือแพรสีน้ำเงินเข้มเย็บเป็นเสื้อคลุมยาวเหนือข้อเท้าประมาณ ๑๕ เซนติเมตร หลังจีบและมีจีบที่หัวไหล่ด้วยตัวเสื้อผ่าอกตลอด มีแถบกำมะหยี่สีทอง กว้าง ๔ เซนติเมตรและถัดแถบสีทองออกไปมีแถบกำมะหยี่สีของคณะกว้าง ๒ เซนติเมตรเย็บติดเป็นสาบตลอดด้านหน้าทั้งสองข้างและโอบรอบคอเสื้อ แขนเสื้อยาวตกข้อมือปลายแขนปล่อย ตอนกลางแขนทั้งสองข้างมีแถบกำมะหยี่สีน้ำเงินเข้มกว่าตัวเสื้อเล็กน้อยกว้าง ๕ เซนติเมตร จำนวนสามแถบติดเรียงกันระยะห่าง ๕ เซนติเมตร มีผ้าคล้องคอทำด้วยผ้าหรือแพรสีน้ำเงินเข้มเช่นเดียวกับเสื้อด้านนอกตอนปลายของผ้าคล้องคอขลิบริมด้วยผ้าหรือแพรสีทองริมหนึ่งและขลิบด้วยผ้าหรือแพรสีของคณะอีกริมหนึ่งประกอบด้วยหมวกแผ่นสี่เหลี่ยมจัตุรัส ยาวด้านละ ๒๔ เซนติเมตรทำด้วยผ้าหรือสักหลาดสีน้ำเงินเข้ม มีพู่ทำด้วยดิ้นทอง ยาว ๒๒ เซนติเมตร(๒) มหาบัณฑิต เช่นเดียวกับดุษฎีบัณฑิตแต่แถบกำมะหยี่ตอนกลางแขนเสื้อทั้งสองข้าง มีจำนวนสองแถบและหมวกมีพู่ทำด้วยดิ้นสีน้ำเงินเข้ม(๓) บัณฑิต เช่นเดียวกับมหาบัณฑิต แต่แถบกำมะหยี่ ตอนกลางแขนเสื้อทั้งสองข้างมีจำนวนหนึ่งแถบสีแถบกำมะหยี่ และสีผ้าหรือแพรที่ขลิบปลายนอกของผ้าคล้องคอซึ่งเป็นสีของคณะมีดังนี้(๑) คณะนิติศาสตร์ สีขาว(๒) คณะเศรษฐศาสตร์ สีม่วง(๓) คณะบริหารธุรกิจ สีฟ้า(๔) คณะมนุษยศาสตร์ สีแสด(๕) คณะรัฐศาสตร์ สีแดงเข้ม(๖) คณะวิทยาศาสตร์ สีเหลือง(๗) คณะศึกษาศาสตร์ สีชมพูมาตรา ๕เข็มวิทยฐานะของมหาวิทยาลัยรามคำแหงสำหรับผู้ได้ปริญญา มีลักษณะเป็นพระบรมรูปพ่อขุนรามคำแหงมหาราชประทับบนพระแท่นมนังคศิลาอาสน์พระหัตถ์ขวาทรงถือหนังสือ ข้างล่างมีอักษรชื่อมหาวิทยาลัยรามคำแหงทำด้วยโลหะรมดำมาตรา ๖ให้มหาวิทยาลัยรามคำแหงจัดทำครุยวิทยฐานะและเข็มวิทยฐานะตามพระราชกฤษฎีกานี้ขึ้นไว้เป็นตัวอย่างมาตรา ๗ให้รัฐมนตรีว่าการทบวงมหาวิทยาลัยของรัฐรักษาการตามพระราชกฤษฎีกานี้ผู้รับสนองพระบรมราชโองการสัญญา ธรรมศักดิ์นายกรัฐมนตรีหมายเหตุ :-เหตุผลในการประกาศใช้พระราชกฤษฎีกาฉบับนี้ คือ โดยที่พระราชบัญญัติมหาวิทยาลัยรามคำแหงพ.ศ. ๒๕๑๔ ได้บัญญัติว่า การกำหนดปริญญาในสาขาวิชาอักษรย่อสำหรับสาขาวิชา ลักษณะชนิด ประเภท และส่วนประกอบของครุยวิทยฐานะและเข็มวิทยฐานะของมหาวิทยาลัยรามคำแหงให้ตราเป็นพระราชกฤษฎีกา จึงจำเป็นต้องตราพระราชกฤษฎีกานี้ขึ้นมณฑิตา/ผู้จัดทำ๒ กุมภาพันธ์ ๒๕๕๔วิภา/ผู้ตรวจ๒๖ พฤษภาคม ๒๕๕๔[๑] ราชกิจจานุเบกษาเล่ม ๙๑/ตอนที่ ๑๕๗/ฉบับพิเศษ หน้า ๒๐/๒๐ กันยายน ๒๕๑๗